b'\n_START_ARTICLE_\nKeltaraputokko\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nKeltaraputokko kasvaa noin 7\xc2\xa0cm pitk\xc3\xa4ksi. Se on kirkkaankeltainen, etuosa ja ev\xc3\xa4t pienten vaaleansinisten pilkkujen kuvioimat. Silm\xc3\xa4t kohoavat kulmikkaan p\xc3\xa4\xc3\xa4n yl\xc3\xa4puolelle. Rintaev\xc3\xa4t ovat muiden tokkojen tapaan voimakkaat.\n_START_SECTION_\nAlkuper\xc3\xa4\n_START_PARAGRAPH_\nKeltaraputokko el\xc3\xa4\xc3\xa4 luonnossa Malediiveilla ja Sri Lankan l\xc3\xa4hivesill\xc3\xa4 sek\xc3\xa4 muualla Indopasifisella merialueella. Se el\xc3\xa4\xc3\xa4 useimmiten koralliriuttojen yhteydess\xc3\xa4 olevissa hiekkapohjaisissa kohdissa, miss\xc3\xa4 se p\xc3\xa4\xc3\xa4see kaivautumaan vaaran uhatessa pes\xc3\xa4koloonsa. Sit\xc3\xa4 tavataan yleens\xc3\xa4 1-10 metrin syvyydess\xc3\xa4.\n_START_SECTION_\nK\xc3\xa4ytt\xc3\xa4ytyminen ja lis\xc3\xa4\xc3\xa4ntyminen\n_START_PARAGRAPH_\nKeltaraputokko kaivautuu mielell\xc3\xa4\xc3\xa4n ainakin pyrst\xc3\xb6osaltaan hiekkaan. Se puolustaa reviiri\xc3\xa4\xc3\xa4n, mutta on harvoin aggressiivinen muita kuin lajitovereitaan kohtaan. Keltaraputokko voi el\xc3\xa4\xc3\xa4 symbioosisuhteessa samassa hiekkakuopassa tai kolossa suunnilleen samankokoisten pistoolirapujen (Alpheus sp.)kanssa. Jos kala kokee itsens\xc3\xa4 uhatuksi, se n\xc3\xb6k\xc3\xb6tt\xc3\xa4\xc3\xa4 pes\xc3\xa4kolossaan, mutta jos se uskaltaa, se liikuskelee ymp\xc3\xa4riins\xc3\xa4, seuloo pohjahiekkaa ja poimii kivien seasta \xc3\xb6tti\xc3\xa4si\xc3\xa4._NEWLINE_Keltaraputokot voivat hyp\xc3\xa4t\xc3\xa4 ulos akvaariosta, joten korotettua reunaa tai kansilaseja suositellaan. Ne lis\xc3\xa4\xc3\xa4ntyv\xc3\xa4t my\xc3\xb6s vankeudessa, ja kasvatettuja yksil\xc3\xb6it\xc3\xa4 pidet\xc3\xa4\xc3\xa4n kest\xc3\xa4v\xc3\xa4mpin\xc3\xa4 kuin luonnosta pyydystettyj\xc3\xa4._NEWLINE_Keltaraputokkopari saattaa kutea my\xc3\xb6s kotiakvaariossa. Todella pienet poikaset kuoriutuvat jo nelj\xc3\xa4n p\xc3\xa4iv\xc3\xa4n p\xc3\xa4\xc3\xa4st\xc3\xa4. Poikasten kuolleisuus on suuri, sill\xc3\xa4 ne kehittyv\xc3\xa4t eri tahtiin ja saattavat sy\xc3\xb6d\xc3\xa4 sisaruksiaan, sen lis\xc3\xa4ksi ett\xc3\xa4 niit\xc3\xa4 uhkaavat kaikki muutkin planktoninsy\xc3\xb6j\xc3\xa4t. Lis\xc3\xa4ksi poikasten ruokkiminen tarpeeksi hienojakoisella el\xc3\xa4v\xc3\xa4ll\xc3\xa4 ravinnolla on kotioloissa vaikeaa. Vasta noin kahden viikon ik\xc3\xa4isin\xc3\xa4 poikaset ovat tarpeeksi suuria sy\xc3\xb6d\xc3\xa4kseen ratasel\xc3\xa4imi\xc3\xa4, ja kuukauden ik\xc3\xa4isin\xc3\xa4 ne kykenev\xc3\xa4t sy\xc3\xb6m\xc3\xa4\xc3\xa4n vastakuoriutuneita Artemia-kidusjalkaisia.\n_START_SECTION_\nVesiolot ja ravinto\n_START_PARAGRAPH_\nKeltaraputokkoja pidet\xc3\xa4\xc3\xa4n 22\xe2\x80\x9328-asteisessa vedess\xc3\xa4 meriakvaariossa jossa on paljon uintitilaa ja korallihiekkapohja. Ne eiv\xc3\xa4t n\xc3\xa4yki koralleja, joten ne k\xc3\xa4yv\xc3\xa4t my\xc3\xb6s riutta-akvaarioon. Ne sy\xc3\xb6v\xc3\xa4t lihaisaa pakasteruokaa, jota suositellaan annettavaksi kahdesti p\xc3\xa4iv\xc3\xa4ss\xc3\xa4. Ne hankkivat tilaisuuden tullen my\xc3\xb6s itse ravintoa kaivelemalla akvaarion pohjahiekan seassa el\xc3\xa4vi\xc3\xa4 pieneli\xc3\xb6it\xc3\xa4.'